Þingræður haldnar á Alþingi Íslendinga



Hinn 14. september 1987 var gefið út svofellt bréf: "Handhafar valds forseta Íslands samkvæmt 8. gr. stjórnarskrárinnar, forsætisráðherra, forseti sameinaðs Alþingis og forseti Hæstaréttar, gera kunnugt: Vér höfum ákveðið samkvæmt tillögu forsætisráðherra að Alþingi skuli koma saman til fundar laugardaginn 10. október 1987. Um leið og vér birtum þetta er öllum sem setu eiga á Alþingi boðið að koma nefndan dag til Reykjavíkur og verður þá Alþingi sett að lokinni guðsþjónustu í Dómkirkjunni sem hefst kl. 13.30. Gjört í Reykjavík, 14. september 1987. Þorsteinn Pálsson. Þorv. Garðar Kristjánsson. Magnús Thoroddsen. Þorsteinn Pálsson. Bréf handhafa valds forseta Íslands um að Alþingi skuli koma saman til fundar laugardaginn 10. október 1987." Samkvæmt bréfi því, sem ég nú hef lesið, lýsi ég yfir því að Alþingi Íslendinga er sett. Það þing, sem hefur störf hér nú, er 110. löggjafarþing Íslendinga frá því Alþingi var endurreist og er tímamótaþing þar sem þinghald hefst nú að afstöðnum kosningum á þessu ári. Til starfa tekur nú fjöldi nýrra þingmanna við hlið þeirra mörgu sem langa reynslu hafa að baki um meðferð mála til hagsbóta fyrir land okkar og þjóð í þessari virðulegustu stofnun lýðveldis okkar. Stjórnmálamenn vilja allir vinna landi og lýð hið besta. Þeir hafa gefið sig til starfa sinna af hugsjón og enda þótt hugsjónirnar séu ekki allar eins heldur með ýmsum blæbrigðum má finna þeim sameiginlegan farsælan farveg með því umburðarlyndi sem treystir vináttu milli manna og stígur yfir erjur í hita daganna með virðingu fyrir skoðunum allra manna. Því það er munaður að búa við það lýðræði og það frelsi að mega hugsa svo sem hverjum sýnist og láta skoðanir sínar í ljós í heyranda hljóði. Ég leyfi mér að minna enn á þessum stað á fleyga alþingishugsjón Jóns Sigurðssonar, frelsishetju Íslendinga, sem felur í sér heilan sannleik þótt liðið sé á aðra öld síðan hann sendi hana löndum sínum til íhugunar: "Alþingi er frækorn allrar framfarar og blómgunar lands vors - eins konar þjóðskóli landsmanna til að venja þá á að hugsa og tala með greind og þekkingu um málefni þau sem alla varðar. - Alþingi er engan veginn sett höfðingjum í vil heldur fyrst og fremst alþýðu." Ég óska virðulegum þingmönnum öllum giftu og farsældar í starfi, þjóð okkar til heilla. Bið ég yður að rísa úr sætum og minnast ættjarðarinnar. [Þingheimur stóð upp og forsætisráðherra, Þorsteinn Pálsson, mælti: "Heill forseta vorum og fósturjörð. Ísland lifi." Tóku þingmenn undir þessi orð með ferföldu húrrahrópi.] Samkvæmt 1. gr. þingskapa ber nú aldursforseta að stjórna fundi þar til kosning forseta sameinaðs Alþingis hefur farið fram og bið ég aldursforseta, Stefán Valgeirsson, 6. þm. Norðurl. e., að ganga til forsetastóls. Aldursforseti tók nú við fundarstjórn.



Ég býð hv. alþingismenn og starfsfólk Alþingis velkomin til starfa með þeirri ósk að það þinghald, sem nú er að hefjast, verði landi og þjóð til heilla og að störf þess í vetur verði til þess að auka réttlæti og minnka aðstöðumun í okkar þjóðfélagi. Nú verður fundi frestað til mánudags kl. 2 miðdegis.



Samkv. 1. gr. þingskapa skal nú prófa kjörbréf og kosningu nýkjörinna þingmanna og varaþingmanna. Ber að skipa þingmönnum eftir hlutkesti í þrjár jafnar deildir. Sá háttur mun hafður á að um leið og nafn þingmanns er lesið mun skrifari draga miða er segir til um kjördeild þingmannsins. Þessu næst skiptust þingmenn í kjördeildir og urðu í: 1. kjördeild: AG, ÁrnG, BÍG, DS, EH, EgJ, EG, GHG, HÁ, JE, JBH, JónS, KE, MF, MálmS, ÓE, RA, SV, StH, SvG, ÞÞ. 2. kjördeild: AS, EKJ, FÞ, FrS, GHH, GGÞ, GuðnÁ, GHelg, HBI, JóhS, JúlS, KJóh, KH, MÁM, ÓÞG, PJ, SkA, StG, SJS, SvH, VS. 3. kjördeild: AðB, GeirG, GuðmÁ, GB, GA, HG, HJ, IBA, JHelg, JK, JSS, KSG, KP, MB, ÓÞÞ, PP, RH, SalÞ, SighB, ÞP, ÞK.



Virðulegur forseti. 1. kjördeild hefur fundað um kjörbréf 3. kjördeildar, rannsakað hvert bréf fyrir sig, 21 aðalmanns og tveggja varamanna, ekki fundið neitt við þau að athuga og leggur til við yður, hæstv. forseti, að bréfin verði samþykkt. Kjörbréfin eru: 1. Kjörbréf Aðalheiðar Bjarnfreðsdóttur, 16. þm. Reykv. 2. Kjörbréf Geirs Gunnarssonar, 5. þm. Reykn. 3. Kjörbréf Guðmundar Ágústssonar, 11. þm. Reykv. 4. Kjörbréf Guðmundar Bjarnasonar, 1. þm. Norðurl. e. 5. Kjörbréf Guðrúnar Agnarsdóttur, 6. þm. Reykv. 6. Kjörbréf Hjörleifs Guttormssonar, 2. þm. Austurl. 7. Kjörbréf Hreggviðs Jónssonar, 11. þm. Reykn. 8. Kjörbréf Inga Björns Albertssonar, 5. þm. Vesturl. 9. Kjörbréf Jóns Helgasonar, 2. þm. Suðurl. 10. Kjörbréf Jóns Kristjánssonar, 3. þm. Austurl. 11. Kjörbréf Jóns Sæmundar Sigurjónssonar, 5. þm. Norðurl. v. 12. Kjörbréf Karls Steinars Guðnasonar, 9. þm. Reykn. 13. Kjörbréf Karvels Pálmasonar, 3. þm. Vestf. 14. Kjörbréf Matthíasar Bjarnasonar, 1. þm. Vestf. 15. Kjörbréf Ólafs Þ. Þórðarsonar, 2. þm. Vestf. 16. Kjörbréf Páls Péturssonar, 1. þm. Norðurl. v. 17. Kjörbréf Ragnhildar Helgadóttur, 3. þm. Reykv. 18. Kjörbréf Salome Þorkelsdóttur, 6. þm. Reykn. 19. Kjörbréf Sighvats Björgvinssonar, 5. þm. Vestf. 20. Kjörbréf Þorsteins Pálssonar, 1. þm. Suðurl. 21. Kjörbréf Þorv. Garðars Kristjánssonar, 4. þm. Vestf.



Herra forseti. 2. kjördeild hefur farið yfir kjörbréf alþingismanna úr 1. kjördeild og rannsakað þau á þann hátt sem lagt er til og finnur engar athugasemdir við kjörbréf þess 21 alþingismanns sem hér um ræðir og leggur því til að framangreind kjörbréf þessara hv. þm. verði samþykkt. Þau eru: 1. Kjörbréf Alberts Guðmundssonar, 5. þm. Reykv. 2. Kjörbréf Árna Gunnarssonar, 3. þm. Norðurl. e. 3. Kjörbréf Birgis Ísl. Gunnarssonar, 2. þm. Reykv. 4. Kjörbréf Danfríðar Skarphéðinsdóttur, 6. þm. Vesturl. 5. Kjörbréf Eggerts Haukdals, 3. þm. Suðurl. 6. Kjörbréf Egils Jónssonar, 5. þm. Austurl. 7. Kjörbréf Eiðs Guðnasonar, 3. þm. Vesturl. 8. Kjörbréf Guðmundar H. Garðarssonar, 14. þm. Reykv. 9. Kjörbréf Halldórs Ásgrímssonar, 1. þm. Austurl. 10. Kjörbréf Jóhanns Einvarðssonar, 8. þm. Reykn. 11. Kjörbréf Jóns Baldvins Hannibalssonar, 15. þm. Reykv. 12. Kjörbréf Jóns Sigurðssonar, 4. þm. Reykv. 13. Kjörbréf Kristínar Einarsdóttur, 12. þm. Reykv. 14. Kjörbréf Margrétar Frímannsdóttur, 4. þm. Suðurl. 15. Kjörbréf Málmfríðar Sigurðardóttur, 7. þm. Norðurl. e. 16. Kjörbréf Ólafs G. Einarssonar, 2. þm. Reykn. 17. Kjörbréf Ragnars Arnalds, 4. þm. Norðurl. v. 18. Kjörbréf Stefáns Valgeirssonar, 6. þm. Norðurl. e. 19. Kjörbréf Steingríms Hermannssonar, 3. þm. Reykn. 20. Kjörbréf Svavars Gestssonar, 7. þm. Reykv. 21. Kjörbréf Þórhildar Þorleifsdóttur, 18. þm. Reykv.



Herra forseti. 3. kjördeild hefur yfirfarið kjörbréf 2. kjördeildar. Engin athugasemd kom fram og skoðum við hv. þm. þá rétt kjörin. Kjörbréfin eru: 1. Kjörbréf Alexanders Stefánssonar, 1. þm. Vesturl. 2. Kjörbréf Eyjólfs Konráðs Jónssonar, 8. þm. Reykv. 3. Kjörbréf Friðjóns Þórðarsonar, 2. þm. Vesturl. 4. Kjörbréf Friðriks Sophussonar, 1. þm. Reykv. 5. Kjörbréf Geirs H. Haarde, 17. þm. Reykv. 6. Kjörbréf Guðmundar G. Þórarinssonar, 10. þm. Reykv. 7. Kjörbréf Guðna Ágústssonar, 5. þm. Suðurl. 8. Kjörbréf Guðrúnar Helgadóttur, 13. þm. Reykv. 9. Kjörbréf Halldórs Blöndals, 2. þm. Norðurl. e. 10. Kjörbréf Jóhönnu Sigurðardóttur, 9. þm. Reykv. 11. Kjörbréf Júlíusar Sólness, 7. þm. Reykn. 12. Kjörbréf Kjartans Jóhannssonar, 4. þm. Reykn. 13. Kjörbréf Kristínar Halldórsdóttur, 10. þm. Reykn. 14. Kjörbréf Matthíasar Á. Mathiesen, 1. þm. Reykn. 15. Kjörbréf Óla Þ. Guðbjartssonar, 6. þm. Suðurl. 16. Kjörbréf Pálma Jónssonar, 2. þm. Norðurl. v. 17. Kjörbréf Skúla Alexanderssonar, 4. þm. Vesturl. 18. Kjörbréf Stefáns Guðmundssonar, 3. þm. Norðurl. v. 19. Kjörbréf Steingríms J. Sigfússonar, 4. þm. Norðurl. e. 20. Kjörbréf Sverris Hermannssonar, 4. þm. Austurl. 21. Kjörbréf Valgerðar Sverrisdóttur, 5. þm. Norðurl. e.



Frsm. kjördeildanna hafa hver fyrir hönd sinnar kjördeildar lagt til að þau kjörbréf sem deildirnar hafa haft með höndum verði samþykkt og kosning og kjörgengi þingmanna tekin gild. Þetta gildir um 63 alþingismenn og auk þess um þá þrjá varamenn sem komnir eru til þings, þá Ólaf Ragnar Grímsson, Ellert Eiríksson og Pétur Bjarnason. Þetta eru samhljóða tillögur og ég tel rétt að bera þær upp í einu lagi ef enginn hreyfir andmælum því gegn.



Nýir þingmenn hafa nú undirskrifað drengskaparheit. Vil ég bjóða þá sérstaklega velkomna til starfa hér á Alþingi. Skv. 3. gr. þingskapa fer nú fram kosning forseta sameinaðs Alþingis. Kosningin er skrifleg og óbundin.



Nýir þingmenn hafa nú undirskrifað drengskaparheit. Vil ég bjóða þá sérstaklega velkomna til starfa hér á Alþingi. Skv. 3. gr. þingskapa fer nú fram kosning forseta sameinaðs Alþingis. Kosningin er skrifleg og óbundin.